આવા પરિવારકેન્દ્રિત ગ્રૂપોમાં મોટાભાગે યુવતીઓને તેમના સાસરીયાંના ગ્રૂપમાં મજા એટલી ન આવે જેટલી પીયરિયાંના ગ્રૂપોમાં આવતી હોઈ શકે. પરંતુ જો તે નીકળી જાય તો હોબાળો મચી જાય. પરિવારમાં રહેવું હોય તો અનુફૂલન સાધવું પડતું હોય છે. આજે ભલે વિભક્ત કુટુંબમાં રહેતાં હોય, માનો કે કુટુંબમાં માત્ર પતિપત્ની અને બે બાળકો જ છે તો પણ તેમને પરસ્પર અનુકૂલન સાધવું પડે છે. બધાની જમવાની પસંદગી જુદી હોય, ટીવીની ચેનલો જોવા બાબતે કે છાપાં મગાવવા બાબતે જુદાજુદા મત હોઈ શકે છે. આ બાબતે તેમની વચ્ચે ઘર્ષણ થતું હોય છે. તો પછી વોટ્સએપના પરિવારનાં ગ્રૂપમાં પણ આવું થઇ શકે. કેટલાંક સભ્યો ગ્રૂપમાં આવેલા સંદેશા વાંચ્યા વગર સંદેશ મૂકી દે જે અગાઉ કોઈએ મૂકી દીધા હોઈ શકે છે. તો કેટલાંક સભ્યો ચકાસ્યા વગર સંદેશા મૂકી શકે છે જે ખોટાં હોઈ શકે છે. તો કોઈ સભ્યો પતિપત્ની અંગેની રમૂજો મૂકતા હોઈ તેવું બની શકે. તો ગ્રૂપમાં કેટલાક સભ્યો ખૂબ જ જાગૃત હોય અને મનના આળા હોઈ શકે જે પુનરાવર્તિત સંદેશાઓ, ખોટી માહિતી, કે આવા રમૂજોનો વિરોધ કરે. પરંતુ તેઓ જેને અશિસ્ત માને છે તેનો વારંવાર ભંગ થતો રહે તો તેઓ કંટાળી જાય અને ગ્રૂપ છોડી દે તેવું બને છે. જોકે તેમને સમજવું જોઈએ કે પરિવારના ગ્રૂપ કોઈ ઓફિસના ગ્રૂપ નથી કે જે નિયમોથી બંધાયેલા રહે. હા, તેઓ તેમનો વિરોધ નમ્ર રીતે જરૂર નોંધાવી શકે છે.